אוניברסיטת תל-אביב

  הפקולטה למדעי הרוח ע"ש לסטר וסאלי אנטין

			     החוג לתלמוד

רשימת הקורסים בשנה"ל תשס"ג ותיאור נושאיהם

	
				
			לימודי התואר הראשון
06821096:	מבוא לספרות התנאים / ד"ר ו' נעם

לימוד פרקי משנה, תוספתא ומדרשי הלכה. עיונים באופיים, מגמתם, תולדות התהוותם, עריכתם ומסירתם של ענפי ספרות אלה.

06821097:	מבוא לספרות האמוראים/ ד"ר ו' נעם

היכרות עם תלמוד בבלי וירושלמי אגב לימוד סוגיות בהלכה ובאגדה.
דיון באופיים, דרכי התהוותם ויחסיהם ההדדיים של שני התלמודים.
עיון בבעיות עריכה ומסירה של כל אחד מהתלמודים, ובמקומם בשלשלת הלימוד והפסיקה לדורותיה.

06821183:  זיכרון היסטורי ופולמוס כיתתי - עיונים במגילת תענית - קורס פנורמי

התעודה הפרושית הקדומה ביותר שבידנו - מגילת תענית - משמרת את זכרם של מאורעות היסטוריים נשכחים מימי בית שני. מאורעות אלה זוהו ונתפרשו ב"סכוליון" - ביאורה המאוחר
של המגילה. הקורס יעסוק במגמתה של המגילה, בטיבם ובמשמעותם של המאורעות הנזכרים בה ובאופן בו בקשו חז"ל לעצב את הזיכרון הלאומי בשלהי ימי בית שני. הקורס יבחן את זמנו ומהימנותו של ביאור המגילה, ואת הפולמוס הכיתתי הנשקף ממסורותיו.

06821184:  ספרות חז"ל - מקור היסטורי? בעיות מתודולוגיות/ד"ר ו' נעם 

קריאה באגדות חז"ל המוסרות עדויות היסטוריות, אגב השוואה למקורות חוץ.
נסיון לעמוד על אופיו הספרותי של חומר זה, על מגמותיו ועל הקירבה והמרחק בין ווריאציות וגלגולים שונים של כל מסורת היסטורית. מתוך בחינת מהימנותה ההיסטורית של כל אגדה למקבילותיה נבקש להסיק מסקנות כלליות באשר לשימוש בספרות חז"ל כמקור היסטורי.

06821185: מבוא לספרות חכמי אשכנז (חלק א')/ ד"ר ד' זפרני

הגירת יהודים לגרמניה והקמת מרכזי התורה במגנצא ובוורמייזא.
חכמי אשכנז במאות העשירית והאחת עשרה: קורותיהם, אישיותם ויצירתם התורנית; פרשנות המקרא; פירושים לתלמוד הבבלי ותשובותיהם. דרכי הנהגתם את קהילותיהם: יחסם לשלטונות ויחס השלטונות אליהם; יחסם של אנשי הקהילה לחכמים; ההבדלים בארגון הקהילה במאה העשירית לארגונה במאה האחת עשרה. היווצרותם של מנהגי אשכנז.

06821186:  מבוא לספרות חכמי אשכנז (חלק ב')/ ד"ר ד' זפרני

מרכזי התורה באשכנז לאחר גזירות תתנ"ו עד המאה החמש עשרה: התפתחות הקהילות היהודיות באשכנז לאחר גזירות תתנ"ו; הקמתם של מרכזי תורה חדשים. חכמי אשכנז שעמדו בראש הקהילות החדשות: קורותיהם, אישיותם ויצירתם התורנית; יחסם אל השלטונות ויחס השלטונות אליהם; יחסם של אנשי הקהילה לחכמים; נושאי השאלות שנשאלו בהשוואה לאלה של המאות העשירית והאחת עשרה.

06821130: ארמית בבלית שימושית/ פרופ' מ' עסיס

הארמית היתה שפתם של שבטי ארם שהתפשטו במזרח באלף השני לפנה"ס. כמה גורמים הביאו לכך ששפתם של שבטים אלה הלכה והפכה עם הזמן לשפה בינלאומית: ההתפשטות הטריטוריאלית של הארמים עקב חורבנם של המעצמות הגדולות דאז, ישובים ארמיים שנוסדו באשור, ומעמדם של הארמים כמתווכים במסחר בין מדינות האיזור. בסופו של התהליך הצליחה הארמית לחדור למלכויות אשור ובבל עד שהפכה להיות שפה רשמית ממלכתית מוכרת ע"י מלכי פרס. כתוצאה מכך, היא התפשטה מהודו במזרח עד מצרים במערב.

אשר ליהודים, הנה בעוד שבימי הבית הראשון העם ביהודה לא ידע ארמית, להוציא שרי הממלכה, הרי המגע עם האוכלוסיה הנוכרית דוברת הארמית בגלות בבל גרם לכך שהשפה הזו אומצה ע"י היהודים, הן בבבל הן בקרב הגולה הבבלית שחזרה לארץ, עד שדחקה במשך הזמן את העברית השגורה בפיהם. וכך אנו מוצאים את השפעת הארמית הן בספרי המקרא המאוחרים, הן בלשון חז"ל. בתקופת התלמוד היתה ארמית זו מחולקת לשני ענפים: ארמית בבלית במזרח, וארמית גלילית במערב.
הארמית הבבלית היא אחת מכמה דיאלקטים ארמיים שהיו במזרח, והיא דומה ביותר לשפה המנדעית, שהיתה השפה המדוברת בפי המנדעים - כת גנוסטית - בבבל. 
הקורס הזה מציע מבוא כללי לארמית-הבבלית. הוא דן, בין היתר, בנושאים הבאים: חלוקת הארמית לתקופותיה, לשונן של המסכתות המיוחדות, ריבוי הצורות בבבלי, הדפוס וכתבי-היד, מסורת תימן, ספרות המחקר והמילונות, והמורפולוגיה של הארמית-בבלית: הכינויים, הפועל והשם. השיעור כולל קריאת טכסטים מן התלמוד הבבלי, עם תרגום לעברית וניתוח הצורות.

06821164: ארמית גלילית שימושית/ פרופ' מ' עסיס

הארמית היהודית בא"י עברה כמה שלבים המשתקפים בארמית של שרידי המגילות בקומראן, כגון תרגום איוב והמגילה החיצונית לבראשית; בארמית של מגילת תענית; בארמית התרגומית האי"ית ולבסוף בתרגום יונתן המאוחר.
הארמית הגלילית תופסת מקום קרוב לסוף הדיאלקטים האלה, והיא קרובה לארמית השומרונית ולארמית הנוצרית של יהודה. בארמית זו נכתבו חלקים מן התלמוד הירושלמי ומדרשי האגדה של א"י.
הקורס כוללל מבוא כללי הדן, בין היתר, בנושאים הבאים: מקורותיה של הארמית-גלילית: הירושלמי, מדרשי א"י, שרידי תרגום, התרגום הניאופיטי, הכתובות, הפיוטים, ספרות ההלכה האי"ית, הקמיעות, ונוסחי כתובות אי"ות; ספרות המחקר ומלונות, המורפולוגיה של הארמית-גלילית: הכינויים, הפועל והשם.
השיעור כולל קריאת טכסטים מן המדרש בראשית רבה, ע"פ כ"י וטיקן 30, עם תרגום וניתוח הצורות.

06821091: קריאה בטכסטים מהתלמוד הבבלי למתחילים (סדרים זרעים ומועד)/ ד"ר י' דוד

בקורס זה יילמדו סוגיות מסדר זרעים ומסדר מועד. הנושאים יהיו חגי ישראל, מצוות התלויות בארץ, כיבוד מבוגרים בכלל והורים ומורים בפרט, תפילות וברכות. הגישה תהיה היסטורית ביקורתית והלימוד יהיה השוואתי. ייבדקו כלל המקומות שבהם מופיעה הסוגיה הנידונה, ובעיקר השוואה בין התלמוד הבבלי לבין התלמוד הירושלמי, לגבי אירועים היסטוריים שאירעו בארץ ישראל. נכיר את הספרות הפרשנית והספרות המחקרית וספרות העזר להכרת התלמוד.

06821092: קריאה בטכסטים מהתלמוד הבבלי למתחילים (סדרים נשים נזיקין)/ ד"ר י' דוד

בקורס זה נלמד סוגיות מסדר נשים המבטאות את מכלול היחסים שבין הבעל לאשתו וביניהם לבין ילדיהם, החל משלב השידוכין ועד לגירושין, והשפעת הגירושין על החזקת הילדים ומזונותיהם. הלימוד יהיה השוואתי לשיטות משפטיות שהיה להם קשר עם היהדות או שיכול היה להיות קשר של השפעה. דיון מיוחד יוקדש לזכותה של האישה לגרש את בעלה. 
המחצית השניה של הקורס תוקדש לסוגיות מסדר נזיקין. נלמד את דין ארבעת השומרים וסוגיות שבהן אדם פוגע ברכוש הזולת או נזקים שנגרמים באמצעות רכושו, והפיצוי שנקבע בכל מקרה. נלמד על סדרי המשפט באותם ימים, סמכויות החכמים וההבדל בין סמכות להורות שניתנה בא"י לבין סמכות להורות שניתנה בבבל.
06821175 מעמד האישה, נישואין והמשפחה בהלכה ובאגדה/ פרופ' מ"ע פרידמן
1. האישה הקטלנית. דוגמה לגלגולי מוטיב מן המקרא ועד ימי הביניים (ממעשה גן עדן ועד הרמב"ם), בהלכה ובאגדה. השפעת שינויים באמונות ודעות על היחס לאישה, למיתה להתאלמנות ולנישואין חוזרים. 
2. על האירוסין במקרא. אירוסין כברית הדדית בספר הושע ועוד.
3. ספרות ימי בית שני. היחס לאישה, לנישואין ולגירושין אצל יהודי ייב, בספרות בית שני ואצל כת מדבר יהודה.
4. יחס חז"ל לפרישות ולנישואין.
5-6. קידושין ונישואין. המונחים, המוסדות והטקסים - שידוכין, אירוסין וקידושין, חופה, נישואין, ייחוד, עדים, שבע ברכות, גיל הנישואין, טענת בתולין.
7. פסול חיתון וממזרות. מיהו יהודי?
8. ממוהר לכתובה.
9.הכתובה ותנאיה במקורות חז"ל.
10. הכתובה ותנאיה - ממצאי גניזת קהיר (שקופיות).
11. 'שלא עשני אישה'. מקומה של האישה בפולחן היהודי.
12. המעמד המשפטי של האישה בהלכה, דיני עדות, נכסים ועוד.
13. 'שקדו חכמים על תקנת בנות ישראל'.

הערה:
חובות הקורס: נוכחות בשיעורים, קריאת ביבליוגרפיה ומבחן.

06821168: אישות, גירושין והמשפחה בהלכה ובאגדה/ פרופ' מ"ע פרידמן-קורס פנורמי

1. חיי המין: מצוות עונה, טהרת המשפחה, פרייה ורבייה, תכנון משפחה.
2. אונס.
3. בגידות. אשת איש ואיש אישה.	
4. סטיות מן הנורמה. ההומוסקסואל והלסבית.
5. פוליגמיה ומונוגמיה.
6. ייבום וחליצה.
7. יחס חז"ל לגירושין.
8. המחזיר גרושתו משנישאת.
9. זכויות האישה בגירושין. דין המורדת.
10. הגט והגירושין לפי הגניזה.
11. האלמנה, העגונה והאלמן.
12. ילדים והורים.
13. המשפחה באגדה.
14. שונות.
הערה: 
חובות הקורס: נוכחות בשיעורים, קריאת ביבליוגרפיה ומבחן.

06821112: מבוא לתלמוד הירושלמי (חלק א')/ פרופ' מ' עסיס
06821182: מבוא לתלמוד הירושלמי (חלק ב')/ פרופ' מ' עסיס

משנתו של רבי יהודה הנשיא זכתה לשני פירושים: התלמוד הבבלי והתלמוד הירושלמי. בין שני התלמודים האלה ישנם הבדלים הן בנוסח המשנה, הן בפירושה, הן בפסק ההלכה. מבין שניהם, הירושלמי הוא הקרוב יותר למשנה, למסורת ההלכה ולתנאי החיים הריאליים בארץ ישראל באותם הדורות.
המבוא לירושלמי כולל, בין היתר, את הנושאים הבאים:
היקף וחסרונות, ירושלמי קדשים ופרשת פרידלנדר, הברייתות בירושלמי, דורות האמוראים, התהוותו של הירושלמי ועריכתו, מקום העריכה, המקבילות, המקבילות לירושלמי במדרשי האגדה של א"י, כתבי-היד של הירושלמי, לשון, מינוח וסגנון.
הקורס כולל לימוד שיטתי של פרק ראשון (סמסטר א') ושני (סמסטר ב') של מסכת סוטה, על-פי המפרשים הקלסיים, ו'על הירושלמי' להר"ש ליברמן ז"ל, וכן חידושים מספרות המחקר ומשלי.

06822314: תלמוד בבלי למתקדמים - מסכת מגילה, פרק שני
לימוד שיטתי של פרק שני של המסכת, עם תוספות וראשונים, וחידושי המחקר.
השיעור כולל מבוא הדן, בין היתר, בתוכנה ומבנה של המסכת, כתבי-היד של המסכת, המפרשים, התרגומים, והוצאות חדשות של המסכת. 

06821167: תלמוד לתלמידי מקרא/ ד"ר י' דוד

בקורס זה נבדוק את היחס שבין התורה שבעל-פה לתורה שבכתב, לשם כך נבחר בסוגיות תלמודיות ונראה כיצד פירשו האמוראים את פסוקי התורה ואיך התאימו אותם למציאות שבימיהם אפילו על חשבון הוצאתם מידי פשוטם. ניתן את דעתנו על האילוצים שהניעו אותם לפעול כפי שפעלו, על העקרונות הפרשניים שהנחו אןתם ואיך הם תפסו את תפקידם. כן נכיר את הספרות הפרשנית והמחקרית וספרות העזר להכרת הספרות התלמודית.

06821171: תרגיל מתקדם במסכת גיטין/ ד"ר י' דוד

נלמד סוגיות ממסכת גיטין בתלמוד הבבלי ונשווה אותן לתלמוד הירושלמי. את המשנה נקביל עם התוספתא.
הלימוד יהיה ביקורתי תוך שימוש בדקדוקי סופרים השלם, אוצר הגאונים והספרות הפרשנית מתקופת הראשונים והספרות המחקרית. הסוגיות שנבחרו הן בעלות עניין מן הבחינה ההיסטורית והלשונית. כן ניתן את דעתנו על הריאליה של אותם הימים.

06822071: המידות שהתורה נדרשת בהן/ ד"ר י' דוד

המידות שהתורה נדרשת בהן הן כללים מתודולוגיים שמסורים במסורת, מהם הגיוניים ומהם פילולוגיים.
בקורס הזה נפרוש יריעה רחבה שמקיפה את הספרות ההלכתית וספרות האגדה. ניתן הגדרה למידות מתוך כלל המקומות שהן מופיעות בהם ונבדוק אם חל שינוי בשימוש בהן במהלך הדורות. כן נתייחס לשאלה אם ועד כמה השפיעה הספרות ההלניסטית על חכמי ישראל בשימוש במידות שהתורה נדרשת בהן.

06822074: הגירושין על-פי תעודות חדשות מהגניזה / ד"ר י' דוד

בקורס הזה תהיה סקירה כללית על תקופת הגאונים ותרומתם להתפתחות המשפט העברי ולספרות ההלכתית. נתוודע לדמויות המרכזיות של התקופה ולחיבורים העיקריים שחיברו הגאונים. נדבר על חשיבות הגניזה לחקר מדעי היהדות. בהמשך נתמקד בדמותו של ר' שמואל בן חפני, שהיה הגאון הפורה ביותר בתקופה הנידונה, נסקור את ספריו ונתייחס לשאלה עד כמה הגאון הושפע מן הספרות המוסלמית של תקופתו. חלק עיקרי בקורס יתפוס ספר הגירושין, שהיה אחד הספרים הראשונים שכתב הגאון. נלמד כמה פרקים מן הספר תוך השוואת ההלכות שבהלכות גירושין לאלו שבספר משנה תורה לרמב"ם.

06823102:  גזלנים, מוכסים ולסטים/ ד"ר ו' נעם

בסמינר יילמדו סוגיות המשקפות את יחסה של ההלכה אל הגזלן ואל משתף הפעולה עם השלטון הזר. הקורס יעסוק ביחסה של החברה היהודית אל פורצי גבולותיה, ובתמונת חיי היומיום   
והתפיסה המוסרית-חברתית של חכמי התלמוד, כפי שהן עולות מן הסוגיות. אגב כך, יקנה הסמינר כלים טקסטואליים ותוכניים בלימוד התלמוד הבבלי.

06823112:  בין שכנים ושותפים/ד"ר ו' נעם

בסמינר יילמדו סוגיות המשקפות את יחסה של ההלכה לשאלות של יחסי שכנות, קניין ושותפות, גבולות ופרטיות. הסמינר יבחן את תמונת חיי היומיום והתפיסה המוסרית-חברתית של חכמי התלמוד, כפי שהן עולות מן הסוגיות. אגב כך, יקנה הסמינר כלים טקסטואליים ותוכניים בלימוד התלמוד הבבלי.

06823113: החברה היהודית וההלכה בארצות האיסלאם על-פי תשובות הרמב"ם (חלק א')/ 
פרופ' מ"ע פרידמן
06823114: החברה היהודית וההלכה בארצות האיסלאם על-פי תשובות הרמב"ם (חלק ב')/
פרופ' מ"ע פרידמן

תשובות הרמב"ם, הכתובות רובן במקורן בערבית-יהודית, קורעות צוהר, שדרכו אפשר להתבונן בחברה היהודית בארצות האיסלאם במאה השתים-עשרה ותחילת המאה השלוש-עשרה ולעמוד על התפתחות ההלכה וכיצד הגיב הנשר הגדול לנסיבות הזמן והמקום ולמשפט המוסלמי. התשובות, שנעיין בהן (בתרגומן העברי) וננתחן, עוסקות בתחומים השונים של החיים, ובהם אפשר לציין:

המשפחה והנישואין (למשל, האישה המלמדת, מעורבותה של האישה בחברה, מוסדות הנישויאן והגירושין, לרבות ריבוי נשים ופילגשות וזכות האישה לפדות את עצמה מנישואין בלתי רצויים);

הכלכלה (למשל, שותפויות בין יהודים ליהודים וללא-יהודים, סחר בין-לאומי;

מוסדות הציבור (למשל, תקנות לטובת הציבור, סידורי דיינות וכיו"ב);

המגעים עם מוסלמים והמרות דת; מעמד הגר;

תפילה וסדרי בית הכנסת (למשל, שינויים כדי לעודד את הכוונה לשוות למעמד סדר נאה).   

לימודי התואר השני

06824112:  טכסטים נבחרים מן התרבות היהודית - הספרות התלמודית/ ד"ר ו' נעם
המאבק בין ההלכה הפרושית לבין ההלכה הצדוקית והכיתתית בימי בית שני חושף השקפות נבדלות של זרמים יהודים שונים באשר למקורה, למעמדה ולגמישותה של ההלכה, ובעיקר באשר ליחסה אל המקרא. הפולמוס הכיתתי עורר וטיפח אסטרטגיות פרשניות שנועדו לגשר בין הכתוב לבין עולמם ההלכתי של הפרושים, מכאן, וכת מדבר יהודה, מכאן. המאבק הפרשני ייבחן לאור מגילת "ברית דמשק" ומקבילותיה בהלכה התנאית.

06824156:  משני צדי המתרס: בין 'מקצת מעשי התורה' להלכה התנאית/ ד"ר ו' נעם

המאבק בין ההלכה הפרושית לבין ההלכה הצדוקית והכיתתית בימי בית שני חושף השקפות נבדלות של זרמים יהודים שונים באשר למקורה, למעמדה ולגמישותה של ההלכה, ובעיקר באשר ליחסה אל המקרא. הפולמוס הכיתתי עורר וטיפח אסטרטגיות פרשניות שנועדו לגשר בין הכתוב לבין עולמם ההלכתי של הפרושים, מכאן, וכת מדבר יהודה, מכאן. המאבק הפרשני ייבחן לאור מגילת "מקצת מעשי התורה" ומקבילותיה בהלכה התנאית.

6824210: הכתובה והלכותיה/ (חלק א')/פרופ' מ"ע פרידמן  
06824149: הכתובה והלכותיה (חלק ב')/ פרופ' מ"ע פרידמן

עיון בהתפתחותו של נוסח הכתובה ותנאיה לפי מקורות חז"ל, כתובות ששרדו מן העת העתיקה וימי הביניים, בייחוד ממדבר יהודה וגניזת קאהיר, על המסורות השונות לארץ-ישראל ובבל, וזיקתם להלכות אישות.

06824150: שו"ת הגאונים (חלק א')/ פרופ' מ' עסיס
06824151: שו"ת הגאונים (חלק ב')/ פרופ' מ' עסיס

תקופת הגאונים בבבל מתחילה משנת 589, היא שנת עלותו לכס הגאונות בפומבדיתא של ר' חנן מן אישקיא, ומסתיימת בשנת 1038 היא שנת פטירתו של רב האי גאון.
במשך תקופה זו היתה בבל תל תלפיות לכל תפוצות הגולה, כאשר כל חכמי הגולה פנו בשאלות לגאוני בבל הן בפירוש התלמוד, הן בפסקי הלכה בדברים המתחדשים בחיי היום יום, והן בענייני אמונות ודעות. פירושיהם של גאוני בבל הם ברובם פירושים מקובלים רב מפי רב עד לרבנן סבוראי ולאמוראים הראשונים. מכאן חשיבותם הגדולה לפירושו של התלמוד הבבלי. 

השיעור כולל מבוא כללי הדן באספקטים שונים של הנושא, כגון: מתי כתבו את התשובות, דרך משלוח התשובות, נושאי התשובות והשפעתן, התהווותן של קבצי תשובות הגאונים והקבצים של תשובות הגאונים ששרדו בידינו.

הקורס מתמקד בעיון התשובות המצויות בתשובות הגאונים הרכבי, הן אלה הפרשניות הן אלה העוסקות בפסק ההלכה.

06824154: התהוות והשתלשלות בנושאים מרכזיים בהלכות שבת (חלק א')/ פרופ' נ' עמינח
06824155: התהוות והשתלשלות בנושאים מרכזיים בהלכות שבת (חלק ב')/ פרופ' נ' עמינח

איסור הוצאה מרשות לרשות הוא איסור מרכזי בהלכות שבת.
איסור זה נידון במסכתות שבת ועירובין בפרקים רבים. האיסור הזה כלל באופנים ודרכים שונות איסור העברת חפצים מחלקי המסגרת של המבנה האורבני  העתיק מזה לזה, בהם: חדרים, עליות, בתים, חצירות מבואות ודרכים. ההשתלשלות ההלכתית החל מתקופת התנאים עד לימינו אנו, היא בכיוון של מציאת פתרונות להקל על העברות מרשות לרשות מבלי לסתור את המקורות ההלכתיים האוסרים. ההשתלשלות היא באמצעות המו"מ ההלכתי בדרכים שונות כגון: הגדרת הרשויות, פתרונות סמליים הממזגים מסגרות אורבניות שונות לרשות אחת, יצירת מושגים הלכתיים חדשים וכיו"ב. כל אלה תוך שמירה קפדנית על דרכי המו"מ ודרכי החשיבה התלמודיים.

הקורס יכלול עיון בסוגיות נבחרות לתיאור ובירור בנושאים הנ"ל.

06824152 : הלכות נחלות (חלק א')/ ד"ר ד' זפרני
דיני ירושה וצוואה, סדר נחלות האמור בתורה ובחז"ל, ירושת הבעל והבת, תקנות ר"ת, טוליטולה
ושו"ם בירושת הבעל, מתנת בריא ומתנת שכיב מרע.

06824153: הלכות נדרים (חלק ב')/ ד"ר ד' זפרני
פרשת נדרים במקרא והסברה לפי חז"ל: סוגי נדרים; נדרי עינוי נפש; מה בין הפרת הדר להתרתו. "כל נדרי": משמעותו ההלכתית; מתי החלו לאומרו; היכן הוא נתחבר; מדוע נקבע לאומרו עם כניסת יום הכיפורים?